NOTITIA TERRITORII GRANGIE DE LA VARENNA. Quoniam Eve filii veneno prime prevaricationis infecti munera Deo oblata voluntate spontanea levitatis impulse conantur facere plerumque irrita, censuimus judicio sancte ecclesie posterorum memorie tradere, ne cui liceat fideliter a fidelibus res semel Deo consecratas sinistro latere immutare, que sequuntur in presenti scedula. Omnibus itaque sancte et inviolabilis matris ecclesie filiis tam futuris quam presentibus notificamus quod domnus Bartholomeus, abbas Firmitatis, multorum pulsatus amicorum suorum rogatu, quedam peciit territoria in Eduensi episcopatu, que videlicet sunt sita prope Castellum Novum et sunt satis in confinio castelli de Senvineis. Hec autem territoria, juxta lingue patriotarum proprietatem, sunt in Cherbonia, vocaturque unum territorium Vallicula, aliud Villa Communalis, unum juxta aliud situm. Sed quia prefata territoria sub dominio Dalmatii de Burbone et Guichardi, fratris ejus, erant, antefatus Bartholomeus, abbas videlicet Firmitatis, eundem Dalmatium et fratrem ejus Guichardum addiit et quicquid ab eis postulavit impetravit. Nam idem Dalmatius et Guichardus, frater ejus, non solum illa territoria et quasdam consuetudines quas ibi calumpniabatur Hugo, prepositus de Chaviniaco, et filii ejus, quas etiam dicebant attinere dominio Castelli Novi et sibi, dederunt et laudaverunt, verum etiam in omni potestate sua et dominiura omnes usus necessarios, ad usus videlicet domorum, ad pastus pecorum et porcorum et omnium animalium suorum et ad omnia necessaria sua explenda, Deo et sancte Marie de Firmitate et monachis ibi in perpetuum Deo famulantibus, ob remedium animarum suarum omniumque antecessorum suorum, devoto animo, dederunt et concesserunt, boscum videlicet et planum, addentes insuper huic dono ut, si aliqua persona magna vel parva, litterata vel illitterata, ab eis tenuerit feodum, omnem licentiam dandi si vellet jam antedictis monachis de Firmitate eorumque successoribus in eodem loco manentibus in perpetuum haberet, tantum ne ipsi amitterent suum hominium. Hoc autem donum laudavit et concessit Hugo, prepositus de Chavinniaco, et uxor ejus et filii ejus, Hugo scilicet, Robertus, presbiter, Galterius et Guillelmus, et filie ejus; sed et Rodulfus, cognomento Martinus, de Castello Novo, coram prefato Dalmatio et Guichardo, fratre ejus, et Hugone, preposito de Chavinniaco, et coram Guillelmo, Cabilonis comite, et multis aliis, in forest que est sita prope burgum Tolonis, dedit et concessit Deo et sancte Marie de Firmitate et monachis ejusdem loci quicquid habebat vel calumpniabatur in prefatis territoriis. Hujus rei testes: Guillelmus, comes Cabilonis, Jocerannus de Digonia, Girardus frater ejus, et Lebaudus et Antelmus, Hugo de Turre et Hugo, filius ejus.